|  |  |
| --- | --- |
| **Parlaimint na hEorpa**2024-2029 |  |
|  |

*An Coiste um Shaoirsí Sibhialta, um Cheartas agus um Ghnóthaí Baile*

 **Ceapachán an Mhaoirseora Eorpaigh ar Chosaint Sonraí don téarma 2024-2029**

**Éisteacht na n-iarrthóirí an 16 Eanáir 2025, 9:00-10:30**

**ag Parlaimint ha hEorpa**

**An Bhruiséil**

Freagraí an iarrthóra François PELLEGRINI

**1. An bhféadfá cur síos a dhéanamh, le do thoil, ar na cúiseanna atá le d’iarratas ar an bpost agus cén fáth a measann tú go bhfuil tú oiriúnach dó?**

Thosaigh mé ag obair i réimse na cosanta sonraí nuair a ceapadh chuig an gcoláiste CNIL mé i mí Feabhra 2014. A bhuí leis na misin éagsúla a bhí agam laistigh de CNIL, cuireadh ar mo chumas comhoibriú i **gcruthú spáis choitinn Eorpaigh** ina gcomhcheanglaítear **nuálaíocht, forbairt eacnamaíoch** agus **cosaint** na gceart agus na saoirsí ar a bhfuil an tAontas Eorpach fothaithe. Le linn na misean éagsúil sin, bhí mé **i dteagmháil go rialta le MECS**, leis na comhreachtóirí agus le roinnt EUInna (Europol go háirithe), i **dtimpeallacht** **ardleibhéil ilchultúrtha**. Tar éis dheireadh mo dhara téarma ag CNIL i mí Feabhra 2024, arbh é mo théarma deiridh é, theastaigh uaim leanúint leis an **aistear** spreagúil **intleachtúil agus daonna** seo.

Chinn mé iarratas a dhéanamh ar phost MECS, agus an t-athrú ó bhonn seo a dhéanamh i mo shaol, mar is dóigh liom **go bhfuil na scileanna go léir, na cumais agus an treallús agam atá riachtanach don phost**. A bhuí le mo dhá shainordú laistigh de CNIL, agus mé i gceannas ar na hearnálacha fógraíochta agus cibearshlándála ar líne, cuireadh ar mo chumas dul i ngleic le raon leathan **saincheisteanna dlíthiúla, teicniúla agus eacnamaíocha** a bhaineann le cosaint sonraí. Rinne mé idirghníomhú leis na gníomhaithe fógraíochta go léir sa Fhrainc, a raibh a dtuairimí an-éagsúil ar fad ónár dtuairimí féin, uaireanta. Agus mé ag gníomhú mar choimisinéir-rapóirtéir, rinne mé **imscrúdú** ar roinnt cásanna, go háirithe maidir leis na mórchuideachtaí teicneolaíochta, agus chuir mé i láthair os comhair **phainéal smachtbhannaí** CNIL iad, os comhair na gcosantóirí agus a gcomhairleoirí. Trí ionadaíocht a dhéanamh ar CNIL ag EDPB, cuireadh ar mo chumas aithne a chur ar mo chomhghleacaithe agus cabhrú le **comhdhearcadh a chothú idir údaráis**. Tá aithne agam ar go leor acu fós toisc gur bhunaigh mé **caidreamh muiníne** leo. Ós rud é go raibh mé i gceannas ar **chomhaid Eorpacha maidir le forfheidhmiú an dlí** ag CNIL, ghlac mé páirt i maoirseacht chomhordaithe ar chomhaid mhóra AE, e.g., Europol. Maidir le mo ról ag Europol, bhí mé i mo **Chathaoirleach** tofa **ar Bhord Comhair Europol** ar feadh cúig bliana, post a bhí agam ó cruthaíodh Bord Comhair Europol go dtí gur comhtháthaíodh é i gCoiste Maoirseachta Comhordaithe EDPB. Chuir an post sin ar mo chumas **idirghníomhú go dlúth le MECS** ina ról mar mhaoirseoir ar chomhaid Europol, agus le comhaltaí an Ghrúpa um Ghrinnscrúdú Parlaiminteach Comhpháirteach (GGPC).

Ar an leibhéal idirnáisiúnta, bhí mé mar chuid de thoscaireacht na n-údarás Eorpach a ghlac páirt san **athbhreithniú ar an Sciath Phríobháideachais** in Washington in 2019. Mar shaineolaí aonair, chuir mé **misin chomhairleoireachta** iomadúla i gcrích do rialtais agus do pharlaimintí san Afraic Thiar agus Láir, thar ceann an Organisation internationale de la francophonie, i réimsí **na digiteála agus na forbartha**. Ó thaobh **bainistíochta** de, áirítear ar mo thaithí maoirseacht chuimsitheach ar dhaoine aonair (mic léinn PhD agus foireann bheag innealtóirí) agus maoirseacht ar fhoirne móra ag CNIL (comhbhainistíocht a dhéanamh ar ghníomhaíochtaí na roinne idirnáisiúnta a bhí comhdhéanta as deichniúr ball foirne agus idirghníomhú leis an roinn gnóthaí eacnamaíocha) agus Ollscoil Bordeaux (an roinn TF a stiúradh, ina raibh **os cionn 90 ball foirne**).

Tá **scileanna teagaisc agus scileanna sna meáin den chéad scoth** agam a fuair mé trí mo chuid oiliúna. Tá modúil oiliúna curtha le chéile agam, ghlac mé páirt i roinnt cláir faisnéise, agus, ar feadh trí bliana, bhí mé i mo láithreoir i gclár gearr seachtainiúil, a craoladh ar líne agus ar an teilifís áitiúil in Bordeaux. Ghlac mé páirt i bhfeachtais abhcóideachta ar leibhéal na hEorpa, agus tá na mionsonraí go léir a bhaineann leo ar eolas agam. Is léiriú é mo chúlra ar mo **neamhspleáchas agus ar mo thiomantas** do na gníomhaíochtaí a dhéanaim.

I ngach ceann de mo chuid gníomhaíochtaí, déanaim an prionsabal ‘súil a bheith ar an domhan mór agus gníomh á dhéanamh ar bhonn áitiúil’ a chur i bhfeidhm: tar éis anailís a dhéanamh ar na gníomhaithe lena mbaineann agus ar a modhanna oibríochta agus idirghaolmhaireachtaí, sainím **pleananna gníomhaíochta** a bheidh dírithe, a mhéid is féidir, ar leas a bhaint as **líonrú** leis na geallsealbhóirí a sainaithníodh, chun **acmhainní** agus iarrachtaí **a chomhthiomsú**, laistigh de chreat **straitéisí comhoibríocha** arna n-oiriúnú do gach leibhéal cinnteoireachta.

Tá na scileanna go léir agam a theastaíonn don phost seo, is iad sin na scileanna seo a leanas: **eolas domhain ar chosaint sonraí** agus **ar fheidhmiú na n-institiúidí Eorpacha** (lena n-áirítear MECS), **scileanna eagrúcháin ó thaobh** riaracháin de chun mo thionscadail a chur chun feidhme, **eolas** **eolaíoch, teicniúil agus dlíthiúil** chun tuiscint a fháil ar oibriú na dteicneolaíochtaí nua agus ar na dúshláin a bhaineann leo (**intleacht shaorga, cibearshlándáil,** etc.), **taithí fiontraíochta** agus **scileanna sna meáin** chun mo sheasamh a chur chun cinn agus mo smaointe a scaipeadh.

Is duine mé a bhfuil grá agam do thionscadal an Aontais Eorpaigh, bainim an-sásamh as dúshláin agus táim thar a bheith tiomanta do chearta agus saoirsí bunúsacha a chaomhnú. Dá bhrí sin, b’eispéireas ‘suaithinseach’ é a bheith in ann misin a chur i gcrích do CNIL ar an leibhéal Eorpach, agus ba mhaith liom leanúint ar aghaidh leis.

**2. Cén chaoi a bhfuil sé i gceist agat an ról a sannadh do MECS go dlíthiúil a chomhlíonadh?**

Is údarás speisialta é MECS: níl cuid de na hinniúlachtaí aige atá ag na húdaráis náisiúnta, ach tá **ról uathúil aige maidir le comhairle a chur ar chomhreachtóirí Eorpacha**, agus é chomh gar agus is féidir do phróiseas reachtóireachta an Aontais. Fágann sé sin go bhfuil **freagracht ar leith** air, a fheidhmítear uaireanta i gcomhpháirt le EDPB, chun cabhrú le comhsheasmhacht a áirithiú idir an iliomad téacsanna a dhéileálann le saincheisteanna digiteacha.

Chun maoirseacht a dhéanamh ar na comhaid mhóra Eorpacha, ní mór **caidreamh muiníne** a choinneáil leis na gníomhaireachtaí a bhainistíonn iad, le rialtóirí náisiúnta, agus leis an bpobal. Cuirfidh MECS an misean maoirseachta sin i gcrích, agus leathnóidh sé go comhsheasmhach é chuig nithe nua amhail an creat idirnaisc sa Limistéar Saoirse, Slándála agus Ceartais, agus maoirseacht ar phróifíliú algartamach laistigh de chórais teorann (ETIAS, VIS). Beidh ról iomlán aige freisin mar údarás maoirseachta maidir le **comhlíonadh feistí ‘intleachta saorga’** arna bhforbairt nó arna n-imscaradh laistigh de EUInna. Chun an inniúlacht dheireanach sin a fheidhmiú, beidh gá le hoiriúnuithe eagraíochtúla agus nósanna imeachta tiomnaithe chun **neamhspleáchas** na feidhme sin ar fheidhm an rialtóra sonraí **a ráthú**, agus gan rochtain ar na scileanna agus ar na hacmhainní atá aige cheana féin a chailleadh.

Tá MECS ar an bhfód le breis is fiche bliain anois. Agus sinn ag breathnú ar na deich mbliana atá roimhe, ba mhaith liom cur le forbairt **na samhla Eorpaí um chosaint sonraí**, agus ról a thabhairt do MECS mar imreoir tagartha chun an ‘**pacáiste digiteach**’ Eorpach a chur chun feidhme, i gcomhar le comhreachtóirí, le húdaráis náisiúnta um chosaint sonraí agus leis na geallsealbhóirí uile (lena n-áirítear rialtóirí eacnamaíocha). Ní mór ár samhail a chur chun cinn freisin ar **scála domhanda**, i bhfianaise samhlacha iomaíocha nach mbíonn chomh cosantach sin go minic. I sineirgíocht le hinstitiúidí an Aontais agus le ÚCSanna eile, ní mór dúinn **straitéisí tionchair** a shainiú a chuirfidh ar ár gcumas labhairt le **guth comhordaithe** i **bhfóraim idirnáisiúnta** amhail G7 agus an Tionól Domhanda Príobháideachais, i **ndlúthchomhar** leis an gCoimisiún. Ní mór dlús a chur le malartú dea-chleachtas le **tíortha leormhaithe**.

Tráth a bhfuil roinnt téacsanna den ‘phacáiste digiteach’ ag teacht i bhfeidhm, ní mór **deimhneacht dhlíthiúil** a chur ar fáil do **gheallsealbhóirí agus d’infheisteoirí.** Sin é an fáth, dar liom, nár cheart an Rialachán Ginearálta maidir le Cosaint Sonraí a athoscailt. Leis an rialachán nós imeachta, soláthraítear soiléirithe atá le cur chun feidhme agus, i gcás inar gá, le forlíonadh. Is rialtóir, seachas comhreachtóir, é MECS ach beidh páirt iomlán aige sa '**phróiseas simplithe**' dá dtagraítear i dtuarascáil Draghi, trí réimsí a shainaithint ina bhfuil feabhsuithe inmhianaithe.

Éilíonn deimhneacht dhlíthiúil comhar a chur chun cinn agus **straitéisí rialála** a shainiú idir rialtóirí earnála, chun **fís choiteann** a chur chun cinn agus coinbhleachtaí idir geallsealbhóirí a réiteach. Beidh ról lárnach ag MECS, mar chomhalta *ex-officio* d’ionstraimí a úsáidtear chun téacsanna digiteacha a stiúradh sa phróiseas sin (mar shampla i mBord Eorpach um Nuálaíocht Sonraí i ndáil leis an Rialachán maidir le rialachas sonraí Eorpach agus sa Ghrúpa Ardleibhéil maidir leis an nGníomh um Margaí Digiteacha, etc.). Go háirithe, ba mhaith liom sásra an 'tí imréitigh dhigitigh', arna chruthú in 2014, a bhí dírithe ar chosaint tomhaltóirí ar dtús, a chur i bhfeidhm sna téacsanna uile sa 'phacáiste digiteach’. Beidh an intleacht shaorga ar an gcéad réimse tástála don **rialachán comhcheangailte** seo.

Tá ionsaithe faisnéise ar mhórscála á ndéanamh ar Bhallstáit an Aontais Eorpaigh faoi láthair, arb ionsaithe iad a chuireann feidhmiú ár ndaonlathas i mbaol. Is mian liom cuidiú lena léiriú gur féidir le RGCS a bheith ina uirlis chun **slándáil fhoriomlán a mhéadú** laistigh den Aontas, i gcomhréir le haidhmeanna an Ghnímh um Chothroime Dhigiteach, ar an mbealach céanna le hionstraimí eile an ‘phacáiste dhigitigh’. I bhfianaise bagairtí coiriúla mórscála, chun limistéar slándála a chothabháil **lena gcosnaítear cearta agus saoirsí bunúsacha** chónaitheoirí an Aontais, tá gá le staidéar mionsonraithe, cás ar chás ar éifeachtacht agus comhréireacht na n-uirlisí atá beartaithe, i dtéarmaí dlíthiúla agus teicniúla araon. Beidh ról gníomhach ag MECS sa phlé maidir leis an réimse sin.

I gcás inar tearc na hacmhainní buiséadacha, ní mór obair na n-údarás cosanta sonraí a dhéanamh, a mhéid is féidir, trína gcuid scileanna a **chomhthiomsú**. Dá bhrí sin, is mian liom tacú le hoibriú na **meithleacha comhpháirteacha** ar ábhair a dteastaíonn tacaíocht uathu, **i gcomhar le EDPB**, rud a rachadh chun tairbhe do chách agus a chuirfeadh le **cur i bhfeidhm comhsheasmhach an ‘phacáiste dhigitigh’**. Leanfaidh MECS de thacaíocht a thabhairt don Mheitheal Idirnáisiúnta um Chosaint Sonraí agus Teicneolaíocht (‘Grúpa Bheirlín’), agus forbróidh sé comhpháirtíochtaí láidre leis an saol acadúil agus le pobail na sochaí sibhialta.

Creidim gur **féidir le cosaint sonraí a bheith ina spreagadh don nuálaíocht**. Cuideoidh na comhpháirtíochtaí acadúla thuasluaite, chomh maith le rannpháirtíocht ghníomhach MECS in imeachtaí **a chuireann teicneolaíochtaí atá fabhrach don phríobháideachas chun cinn**, le béim a leagan ar na teicneolaíochtaí agus ar na cleachtais is fearr.

**3. An bhféadfá cur síos a dhéanamh, le do thoil, ar an bhfís atá agat do thodhchaí an údaráis a mbeadh ort a bheith i gceannas air mar MECS, lena n-áirítear na dúshláin a d’fhéadfadh a bheith romhat agus do thosaíochtaí don údarás neamhspleách seo?**

Tá **dúshláin shochaíocha nach bhfacthas a leithéid riamh roimhe seo** ag baint le dul chun cinn na dteicneolaíochtaí digiteacha agus lena n-úsáid i ngach gníomhaíocht dhaonna. D’fhéadfadh an ról méadaitheach atá acu mar idirghabhálaithe sa chumarsáid idir daoine feidhmiú na bpobal daonna agus an daonlathais a chur i mbaol, ós rud é go bhfuil rogha na dteachtaireachtaí faoi réir thoil úinéir an ardáin. An rabharta faisnéise a bhfuil ár n-inchinn faoina réir, fágann sé go bhfuil ár n-aigne plúchta ag an bhfaisnéis, rud a d’fhéadfadh an bonn a bhaint de **neamhspleáchas ár réasúnaíochta**. I bhfianaise na ndúshlán sin atá romhainn, ní leor a thuilleadh gníomhú ar bhealach frithghníomhach amháin, fiú má dhéantar amhlaidh go tapa; ní mór dúinn a bheith **réamhghníomhach**, agus treochtaí teicniúla agus úsáide a **réamh-mheas** a mhéid is féidir, ar treochtaí iad a bhíonn deacair a thuar go minic.

Is **freagairt dhlíthiúil uathúil** é an 'pacáiste digiteach' Eorpach ar roinnt saincheisteanna: **cearta agus saoirsí bunúsacha, cosaint tomhaltóirí,** rialáil an mhargaidh chun **iomaíocht chóir** agus **ceannasacht dhigiteach agus thionsclaíoch** a áirithiú. Chun na saincheisteanna go léir a chur san áireamh le fís iomlánaíoch, ní mór **na rialtóirí uile a ailíniú**, rud a bheidh casta le cur chun feidhme i dtréimhse ghearr ama. Beidh ról gníomhach ag MECS sa phróiseas sin mar gheall ar an bpost atá aige agus trí bhíthin na n-acmhainní atá ar fáil dó.

Le hidir-rialáil éifeachtach, glactar leis gur féidir leis na húdaráis inniúla **sonraí a mhalartú maidir le cásanna oscailte**. Ní mór malartuithe den sórt sin, dá dtagraítear i gcinneadh 2023 Chúirt Bhreithiúnais an Aontais Eorpaigh maidir le ‘Ardán Meta’ EUCJ, a bheith dleathach. **Níl aon bhunús dlí** leis sin faoi láthair, áfach. Is cosúil go bhfuil gá le hionstraim reachtach thiomnaithe, lena bhféadfar **rúndacht ghairmiúil** a shárú go roghnaitheach (thar chosaint sonraí amháin), agus rannchuideoidh MECS go gníomhach leis an obair chomhchoiteann sin, i gcomhar leis an gCoimisiún.

Sa timpeallacht shárnasctha atá againn, tá **láithreacht** MECS **sna meáin** riachtanach, chun teachtaireachtaí atá curtha in oiriúint do spriocphobail éagsúla a scaipeadh, lena n-áirítear a éiceachóras rialála agus an pobal i gcoitinne araon. Tá rogha na veicteoirí ríthábhachtach. Leanfar de **dhoiciméid tagartha** a chur ar fáil, chun rialaitheoirí sonraí agus ábhair sonraí a chur ar an eolas, chun **forfheidhmiú an dlí a éascú**.

Tráth a bhfuil na saineolaithe digiteacha is fearr á mealladh go háiteanna lasmuigh den Aontas Eorpach, ní mór dúinn **dálaí** leordhóthanacha **tarraingteachta** agus poiblíocht leormhaith a chruthú maidir lenár misin, agus leas a bhaint as acmhainní pobal níos leithne, amhail **na pobail acadúla agus pobail na bhforbróirí bogearraí**, ar dócha go gcuirfidh siad a gcuid saineolais ar fáil. Mar gheall ar chastacht agus doiléireacht mhéadaitheach na gcóras agus na mbogearraí TF, agus úsáid mhéadaitheach **na gcóras néalbhunaithe** atá lonnaithe lasmuigh den Aontas Eorpach, is casta go mór cúram na rialtóirí agus cosaint éifeachtach chearta na n-ábhar sonraí. Go han-mhinic, ní féidir anailís a dhéanamh ar na córais sin ach ar bhonn ‘bosca dubh’, trí staidéar a dhéanamh ar na sreafaí faisnéise isteach agus amach, rud a fhadaíonn nósanna imeachta agus a éilíonn scileanna sonracha. Mar a dúirt mé, tá **comhthiomsú scileanna** ríthábhachtach chun díorma saineolaithe de mhéid leordhóthanach a bheith againn **chun dul i ngleic leis na saincheisteanna digiteacha go léir**.

I bhfianaise na samplaí sin, is í an fhís atá agam do thodhchaí MECS **rialtóir sofhreagrúil réamhghníomhach**, ag a bhfuil **saineolas dlíthiúil agus teicniúil ceannródaíoch**, atá **i dteagmháil leanúnach** lena éiceachóras, lena chontrapháirtithe agus leis an bpobal, agus atá in ann tuairimí agus comhairle ábhartha a chur ar fáil do chomhreachtóirí agus do EUInna. D’oibrigh mé le go leor d’fhoireann MECS cheana féin, agus is mór agam a **n-inniúlacht agus a dtiomantas**. Táim cinnte go mbeimid in ann, a bhuí leo, leanúint de na misin thraidisiúnta atá comhlíonta ag MECS ó bunaíodh é a chur i gcrích, agus infheistíocht a dhéanamh sna cuspóirí nua a shann na comhreachtóirí dó.